text:
…di condomini
Cumò us conti la mê esperience par vie che o crôt che e sedi ancje chê di tante altre int che si cjate a vê a ce fâ cun la aministrazion di un condomini.
O tacarai fevelant dai adempiments fiscâi, che cun la gnove riforme dal condomini, a saressin cjapâts dentri intes atribuzions dal aministradôr. Di fat l’articul 1130 dal Cod. Civ. al dîs che all’aministradôr di condomini i spiete ancje di:
5) eseguire gli adempimenti fiscali
mi somee a vonde clâr, e no dovaressin jessi pussibilitâts di no intendi ben la robe ma… chei ce che ti van a pensâ par sghindâ chest dovê… pense che ti ripense a àn cjatade cheste biele soluzion, ti mandin a cjase, prime de assemblee ordenarie, un sfuei clamât, di lôr preventîf, ma che in realtât al è un tarifari, e indulà che si cjatin i coscj par lis prestazions aministrativis ordenariis e chei pes prestazions straordenariis che no saressin cjapâts dentri intal compens dal aministradôr… e provait a induvinâ indulà si cjatin i adempiments fiscâi ? naturalmentri intes prestazions straordenariis e in chest mût cuant in assemblee si decît di rinomenâ l’aministradôr, secont lôr, si acetarès ancje il tarifari… par la cuâl al compens si zontin ancje chei coscj… cussì il cost dal aministradôr par unitât imobiliâr al passe da 85 a plui di 100 euros… po dopo a fasin une magje par vie che intal bilanç preventîf chei coscj no si cjatin ma a saltin fûr intal bilanç consuntîf…
ma nus è ancje capitade une altre robe, di fat tal 2013 cuant la semblee e veve cjapât la decision di aumentâ i massimâi de assicurazion l’aministradôr ce aial fat ? Al à pensât ben di assicurâ ancje i dams pe aghe cuant intal nestri regolament di condomini si dîs claramentri che a son di assicurâ dome la responsabilitât civîl e chê par il fûc stant che al è un implant di riscjaldament autonomi e ognidun al fâs la so assicurazion par la aghe. Alore cumò si cjatin cuntun premi che al è passât da 500 a cuasi 1300 euros, cun dai condomins che a àn dôs assicurazions. O ai provât l’an passât a fâmi sentì inte semblee e inalore o vin votât e dome 1/3 dai condominis a jerin dacuardi. Magari cussì no, intal Cod. Civ no si dîs nuie de maiorance par aprovâ une assicurazion ma a son dôs sentencis de Cort di Cassazion che a disin che e covente la maiorance dal 50% ….
ancje in chest câs a profitin de bibie de int… par fâ ce che a vuelin… in plui a àn spietât par firmâ il verbâl 12 dîs e se jo no fos lât a domandâ se al jere stât firmât a varessin lassat passâ il timp par impugnâlu, ven a stai 30 dîs…
…ma nol è dut… ancjemò se tu vuelis jentrâ inte aree dal sît par viodi de documentazion online tu às di firmâ une “Dichiarazione autorizzativa e liberatoria” indulâ si dîs:
“Il/la sottoscritto/a… chiede che tutta la corrispondenza relativa al condominio stesso, ivi compresa quella per la quale è fatto obbligo dell’invio a mezzo posta raccomandata, e con l’esclusione di eventuali solleciti di pagamento e corrispondenza a carattere legale, sia recapitata al seguente indirizzo e-mail: …
– l’indirizzo di cui sopra è di proprietà dello/della scrivente e/o riconducibile allo/alla sottoscritto/a. In caso di eventuali disguidi legati all’utilizzo dell’e-mail , l’email si riterrà comunque recapitata.
– Per quanto precede esonero l’amministratore da ogni responsabilità, ivi comprese quelle legate alla legge sulla privacy.”…
di fat une biele opare mestre di ilegalitât par vie che si domande di fâ di mancul di doi dirits di fonde ducj e doi previodûts de leç. Un al è chel de certece de comunicazion e l’altri antant impuartanton al è chel de privacy par la cuâl si à il dirit di dâ o no dâ il permès al tratament dai datos par fins comerciâi… e cuant i ai dite che al je une leç su la privacy mi àn rispuindût che se o vueli o pues fâ di mancul di firmâ la dichiarazion…
ce pensâiso po di cheste situazion ?
Tancj Auguroncici di
BON NADÂL a ducj !!!!!
Merry Christmas !
…la cjase plui viele
Daspò i lavôrs di sistemazion, miercus ai 15 di Avrîl 2015, e je stade screade la Cjase Medievâl di Cividât cuntun incuintri li dal Munistîr di S.Marie in Vâl indulà il sindic Stiefin Balloch, la storiche Silvie Zambon e il responsabil de associazion Ambientarti di Cividât a àn fevelât dal progjet pe sistemazion de cjase e di cualis che a son lis ideis par gjestîle. Il sindic nus à contât di cemût che lis robis a son ladis indenant in timps une vore curts tant che il progjet presentât tal 2013 al è stât metût in vore intal Otubar dal 2014 e al è stât finît juste cumò rispietant lis tabelis. Cun di plui, il progjet di sistemazion e gjestion de cjase intal 2014 al à vinçût il prin premi intal Bant par “Progjets integrâts pubblic/privâts par la realizazion di servizis ricreatîfs e ativitâts culturâls, dentri dal Programe regionâl par il disvilup rurâl 2007/2013, Asse IV Leader”, inmaneât da Gal Tor Nadison. In chest mût il Comun al à podût finanziâ i lavôrs tant che la associazion Ambientarti si è ocupade di sistemâ i ambients didentri.
Par chel che rivuarde la storie de cjase, Silvie nus à contât che al è un studi, fat dal storic cividalês A. Tagliaferri intal ’80, indulà si dîs che forsit la cjase e jere tal prin une Tor, stant la sô forme cuadrade, e che dome daspò il riviel dal 1378, cuant al jere stât butât jù l’alt dal tor, e deventarà la cjase di un artesan. In ogni câs di sigûr si trate di un impuartanton manufat rivât fin ai nestris timps e che si cjate intun borc medievâl une vore biel e ben tignût.
Intes fotos si pues viodi ancje cemût a son stadis sistemadis lis stanziis. Al plan tiere si cjate la buteghe dal oresin e forsit sot e jere ancje une cjanive, al prin plan e je la cjamare di durmî e al secont plan e je logade la cusine, che e je la stanzie plui grande e indulà si cjate il caminet, chest par vie che plui curte e jere la fumarie e mancul pericul al jere che dut al cjapàs fûc. Po dopo, daûr de cjase si cjate un piçul curtîl cuntun porton ch’al dâ su chel altri androne.
Salacor cumò la cjase dute metude a gnûf cun chês pieris a viste e somee un pôc mancul ninine di prime ma, dut câs, o crôt che al sedi stât fat un bon lavôr e che la storie medievâl de nestre biele citât e vedi vût indaûr un toc une vore biel e une testemoneance uniche intal so gjenâr.
Look at… the photos: La Casa Medievale di Cividale
… liberiamoci dai combustibili fossili
#globalDivestmentDay
Look at… the video: Udine per il clima 2015.
😎
a Cividât
Vuê, 31 di Zenâr 2015, plui di cinccent personis si son cjatadis aes 11H00 denant dal Ospedâl di Cividât par manifestâ cuintri la riforme sanitarie a pene mitude in vore de zonte Serracchiani. A jerin chei dai comitâts di Glemone, di Sacile, des valadis dal Nadison e di Cividât. In plui a jerin ancje i sindics cun la fasse tricolôr, in primis Stefano Balloch, in rapresentace dal comun di Cividât e dai comuns dulintor. Ma e jere ancje cetante int vignude par pandi la proprie contarietât aes sieltis de assesore Telesca. Come al jere scrit intun cartel: “Sindaci e Cittadini uniti per la Sanità”. Ma viodin ce che e tocjarà al Ospedâl di Cividât. Inte sô schede si lei che a restaran il CUP, par prenotâ i esams, i ambulatoris par fâ lis visitis specialistichis, e reste ancje il centri par il prelêf e la racuelte dal sanc, i 12 puescj par fâ la dialisi, la radiologje tradizionâl e la ecografie, a saràn ancje i 30 puescj jet di RSA, il centri di salût mentâl 24H e chel par lis dipendencis, il centri di riabilitazion e la assistence infiermeristiche a cjase. Impen al sarà sierât il “Pronto Soccorso” 24H e al sô puest al vignarà fat un centri di prin socors 12H, e di conseguence nol sarà plui il repart di medicine tant che al sô puest e vignarà fat un repart di 20 puescj pai cronics e pai post-acûts. Al sarà ancje un Hospice cun 4 puescj jet e un ospedâl di comunitât cun 8 puescj jet gjestît dai miedics di base.
A cjalà ben si capîs subite che si trate di un sisteme une vore ben studiât par sierâ dut un pôc par volte. Di fat nus lassin dome i puescj jet par chei che a son vielis e a àn biel za un pît di là. Par di plui il “Pronto Soccorso”, servint Cividât e dutis lis valadis dal Nadison, e je une strutture une vore impuartantone cence la cuâl une persone che si sint mâl sot sere e à dome la pussibilitât di cori jù fin a Udin par jessi curade. Insome une situazion une vore grivie che no fâs justizie ad une regjon come il Friûl che e à simpri dât tant al Stât talian e che cumò si cjate ad jessi une vore tibiade. Par ches motîf e je stade inmaneade cheste manifestazion a Cividât, par dîsi vonde a ducj i sorestants che no vuelin plui judânus a cambiâ in miôr lis robis. Fuarce Friûl!
Look at… the pictures: Manifestazion pe tutele dai Ospedâi dal Friûl
😎
… intes valadis dal Nadison
No si cjate dome intai altiplans dal Tibet, ma ancje intes valadis dal Nadison chest tipo di yak con un biel mantel colôr rossit… l’arlevament al è logât intun sierai dongje dal Nadison e intune posizion indulà il soreli, biel za buinore sot sere, nol è plui… par la cuâl chel mantel cun il pêl lunc al permet al animâl di frontâ un clime une vore garp…
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… une vere ocasion !
E je cualchidun che al vûl comprâsi la Vignesie Julie ?
Nô, ben vulintîr o volaressin vendile, e no stait a vê pinsîrs pal presit parcè si contentìn di pocjis palanchis.
O miôr, podìn ancje vignî in jutori dantle fûr par di bant… alore ce spietaiso a fâus indenant…
e je une vere ocasion !!!
😎
… da Primero a Grau
Dal puint di Primero, dongje Fossalon, e tache la biele piste ciclabile che e mene fintremai a Grau. Cheste piste e je tant biele a fâle cun i patins a rodelis ma in chest periodi daspò, il timpât che al è stât lis setemanis passadis, e je cuvierzude di cetantis fueis dulinvie diviers tocs par la cuâl al è miôr pontâ daurman a Grau li dal parcament indulà si fâs il mercjât 😉
Look at… the photos: Ciclabile di Grado ( lis fotos a son chês insom dal album )
… in Friûl
Gran finâl dal zîr d’Italie in Friûl… sabide, 31.05.2014, il zîr e rive chenti cuntune biele tape da Manià a la mont dal Zoncolan… cumò sul Zoncolan al è mieç metri di nêf ma par sabide al somee che il timp al larà in miôr… domenie, 01.06.2014, pe ultime tape il zîr al partîs da Glemone, tor lis 12H35, par rivâ intal cjâf lûc cjarsolin e al passarà ancje par Atimis, Faedis e Cividât… i coridôrs a saran a Cividât tor lis 13H30…
Mandi a ducj !
Look at… the photos: Cividale del Friuli (UD)
😎
… il leam cun lis nestris lidrîs
Il 3 di Avrîl dal 1077, co il patriarcje di Aquilee Sigjeart di Tengling al ricêf a Pavie la investidure feudâl bande di Indrì IV, al nas il Stât Patriarcjâl furlan, ven a stai la Patrie dal Friûl, une istituzion che e larà indenant fintremai il XVIII secul. Il stât feudâl, une vore plui grant dal Friûl di vuê, tal imprin al jere vuidât dai patriarcjis di divignince todescje e a darà cetant lustri ae nestre tiere tant di fâle deventâ un pont di riferiment economic, politic e culturâl a nivel european. Il pês che e veve la Patrie i à permetût ai patriarcjis di no interessâsi di papis e rês. Di fat Ricart Cûr di Leon chenti al è stât fat presonîr di Gofrêt, tant che al cirive di tornâ viers cjase, di li si dîs che e sedi nassude le conte di Robin Hood.
Si che duncje, cul fat che il patriarcje Sigjeart tal 1077 nol jere plui dome vescul ma ancje cont, e scomence la storie dal Stât indipendent furlan de Ete di Mieç.
Dal 1077 indenant, il Friûl al è un Stât tant indipendent che al à parfin un parlament. Nô o vin i documents di une riunion dal parlament furlan vincj agns prin di chel che i storics talians e inglês a disin che al è il parlament inglês. Dal 1200 nô o vevin za il parlament, ma il nestri nol jere come chel inglês. Chel al veve une sole funzion: che il re nol podeve imponi une tasse e tirâle, cence che i siôrs si metessin dacuardi su cui che al veve di paiale. Nuie altri!
Culì no; culì, intant, il patriarcje al è dome il president e al è obleât a ubidî a ce che il parlament al decît. Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, Glemone e Cividât. Tierce robe: nissun al po tignî un esercit cence il permès dal parlament.
Il parlament furlan tacât in che epoche li e larâ indenant fintremai tal 1420.
Cumò, daspò 937 agns, in Friûl si fâs fieste par ricuardâ lis nestris lidris…
Fuarce Friûl, simpri !
😎
… ma ogjet no identificât
Cjalant la foto fate a un cjamp di raviçon o ai viodût une robe intal cîl che nol è un avion e nancje un uciel ma e somee a un disc svolant. Co o ai fate la foto o jeri tant cjapât dal smicjâ lis rosiz zalis che no mi soi acuart dal disc se di no o varès provât a fâ un zoom par cirî di viodi di plui dongje ce che al jere, magari cussì no.
Salacor al jere propit un ufo…
😎
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli
… @ Buri – Udin
Il progjet SPAC e presente inte biele suaze de Vile Di Toppo Florio in vie Morpurgo 8 a Buri (UD), ae 19.30 di cheste sabide 01 di Març 2014, la mostre di arts visivis “Motivi di Famiglia” pe cure di Paoli Toffolutti. I zovins artiscj che a cjaparan part inte mostre a ciraran di frontâ il teme dal mudament de famee partint da chê patriarcâl par rivâ a chê fate di une sole persone, scrusignant il significât dai rûi di pari, mari e fi dentri di un gnûf concet di famee in cercje di dirits par lis cubiis di fat, i matrimonis jenfri lis cubiis dal stes gjenar e fintremai une comunitât slargjade, di fat une detule in Afriche e dîs che par fâ cressi ben un frut e covente dut il paîs. Aes 18.00, prin de scree de mostre, e sarà fate une babade sul teme cun diviersis personis, tant che, aes 20.00 e sarà un moment dedeât al bal contemporani cun la partecipazion dal trop Etoil3. Ae 20.30 si podarà viodi la mostre indulà si cjatin 125 oparis fatis da ben 45 artiscj, e daspò, par finî in bielece la serade, al sarà un licôf.
La mostre e larà indenant fin al 30 di Març 2014 e si podarà viodi intal orari sabide 16.00 – 19.00 , domenie 11.00-13.00, 16.00-19.00.
O sperìn che un teme cetant delicât e sedi frontât e disvilupât presentant ducj i ponts di viste par vie che dome cussì e vignarà stiçat un dibatiment culturâl cence prejudizis e une vore positîf pe dute le comunitât.
Mandi a ducj !
😎
… la crudêl zobja grassa
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan, che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Inalore, par nô furlans, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade, che chest an e cole propit di joibe cetant che 503 agns indaûr, radio Onde Furlane e dedearà lis trasmissions dal 27 Fevrâr 2014 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl, simpri !
😎
… @ Universitât dal Friûl (UD)
A Udin inte sale dal Tiepolo, palaç Caiselli, intal androne Florio, 2, miercus 26 di Fevrâr 2014 aes 15.00 e sarà la cunvigne:
Tutele e valorizazion dal paisaç e dal colôr de culture furlane.
La cunvigne e je inmaneade dal Cirf cun la poie dal Club Unesco di Udin.
Plui informazions: Tutele e valorizazion dal paisaç e dal colôr de culture furlane
…incuintri a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 21 di Fevrâr 2014 aes 20.30 il docent de Universitât dal Friûl Simone Del Fabbro e fevelarà di raspulis.
… a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 7 di Fevrâr 2014 aes 20.45 il gjeolic Andrea Mocchiutti e fevelarà di: Aghis e Gjelogjie de Alte Plane Furlane


c: text/html

text:
Cuadri storic juridic
Il ricognossiment uficiâl de minorance linguistiche furlane al è une vore resint e si fonde su trê leçs: la leç regjonâl n. 15 dal 1996, la leç statâl n. 482 dal 1999 e la resinte leç regjonâl n. 29 dal 2007. Prime di chestis i unics riferiments ae lenghe furlane che a si podevin cjatâ in tescj normatîfs, sedi statâi sedi regjonâi, a vevin caratar dome incidentâl, o a jerin di tutele de lenghe dome intun plui larc dissen di promozion culturâl (in cheste suaze e je di meti ancje la leç regjonâl n. 68 dal 1981).
A jerin duncje disposizions che a disvilupavin plui l’articul 9 de Costituzion taliane (tutele dal patrimoni culturâl), pluitost che il specific principi di tutele des minorancis, fissât dal articul 6, daûr di cui “La Republiche e tutele cun specifichis normis lis minorancis linguistichis”.
La L.R. 15/96 e je stade il prin proviodiment legjislatîf a ricognossi in mût uficiâl il furlan tant che “lenghe” e a fissâ la pussibilitât pai ents locâi di proviodi il sô implei tai rispetîfs conseis, te toponomastiche e, in gjenerâl, tai rapuarts cui citadins. La leç regjonâl e à ancje individuât un organisim specific di politiche linguistiche – l’Osservatori pe lenghe e pe culture furlanis, tal 2005 sostituît di une agjenzie autonome: la Agjenzie regjonâl pe lenghe furlane (ARLeF) – e ilustrât i prins intervents tai setôrs de istruzion publiche e dal sisteme radiotelevisîf.
La L. 482/99 – ancje se rivade cuntune vore di ritart – e à permetût di completâ e slargjâ i setôrs di tutele za definîts te normative regjonâl. Di fat la leç statâl e previôt une dissipline plui specifiche sul insegnament des lenghis minoritariis a scuele e e previôt un dirit gjeneralizât di implei di chestis lenghis in dutis lis aministrazions publichis dal teritori delimitât. Une vore impuartantis, ancje se no ancjemò in vore, ancje lis normis che a rivuardin la programazion te radiotelevision publiche.
Lis resons di une gnove leç
Passâts undis agns de aprovazion de L.R. 15/96 e vot de aprovazion di chê statâl, la Regjon e à vût esigjence di “meti man” ae legjislazion linguistiche sul furlan. Cheste sielte e je vignude de necessitât di superâ cualchi limit evident de normative citade, ancje su la fonde di gnovis competencis cjapadis de Regjon in conseguence de riforme dal Titul V de Costituzion e ancje de aprovazion dal D. Lgs. 223/2002 (un decret specific di metude in vore dal Statût di autonomie in teme di minorancis).
Duncje tal Dicembar dal 2007 la Regjon e à fate buine la gnove leç regjonâl di tutele, la L.R. 29/2007, clamade “Normis pe tutele e la valorizazion e la promozion de lenghe furlane”, cjapant sugjeriments di cuatri diviersis propuestis di leç presentadis tal cors de IX Legjislature regjonâl tra cui il dissen di leç n. 257 proponût de Zonte regjonâl ai 18 di Jugn dal 2007 (“Normis pe tutele, valorizazion e promozion de lenghe furlane”) che al è stât il test di fonde cjapât in sede di Comission di Consei.
Seont il dissen di leç de Zonte regjonâl la gnove normative e veve di basâsi su cinc principis: 1) il rispiet des autonomiis (si previôt l’oblic pai Ents locâi e altris ents publics di fâ bon un plan di politiche linguistiche, ma lis sieltis di meti tal plan a vegnin dai podês dal stes ent); 2) il rispiet des libaris sieltis dai citadins (i ents publics a garantissin i servizis par furlan ma pai citadins a saran simpri dome une oportunitât, mai un oblic); 3) la sielte de Agjenzie Regjonâl pe Lenghe Furlane tant che ent responsabil de ativitât di indreçament, programazion e coordenament te metude in vore de leç; 4) la flessibilitât dai intervents (la leç e je complete dal pont di viste organic e struturâl, ma no fisse i parametris in mût rigjit); 5) lis verifichis (a son proviodûts no dome controi aministratîfs e contabii, ma ancje valutazions su la eficacitât des azions fatis).
Il test vignût fûr de Aule dal Consei al à in sostance rispietât i cinc principis parsore esponûts ancje se in cualchi câs si è distanziât de propueste de zonte, cualchi volte par delimitâ la puartade, cualchi altre par slargjâle, altris ancjemò par fissâ istitûts juridics dal dut gnûfs. Tai prossims paragrafs o viodarìn i contignûts, lassant pal cjapitul 3 la tratazion de declarazion di ilegjitimitât costituzionâl di cualchi part dal test in esam.
Disposizions gjenerâls e delimitazion teritoriâl
La leç, dividude in 8 titui, e je fate di 34 articui. Il titul I (articui 1 – 5) al è dedeât aes disposizions gjenerâls. L’articul 1 al definìs i fins che la leç e vûl otignî, e duncje, par prime la tutele, la valorizazion e la promozion de lenghe furlane, te sôs espressions; in plui la Regjon si impegne a davuelzi une politiche ative di conservazion e svilup de culture e des tradizions de comunitât furlane. Pe prime volte intun at legjislatîf il furlan al è definît tant che “lenghe proprie” dal Friûl.
L’articul 2 al fevele dai riferiments juridics fondamentâi (internazionâi, statâi, regjonâi) dal proviodiment: a nivel internazionâl, la Declarazion universâl dai dirits dal om, la Convenzion Europeane sui Dirits dal Om e Libertâts fondamentâls, il Strument de Iniziative Centrieuropeane pe protezion des minorancis nazionâls, i documents dal OCSE, sotscrits de Italie, la Cjarte Europeane pes lenghis regjonâls e minoritariis, il tratât costituzionâl de Union Europeane; a nivel statâl, la leç 482/1999; a nivel regjonâl, la leç 22 Març 1996, n. 15.
Stranementri no je nomenade la Convenzion cuadri pe protezion des Minorancis nazionâls dal Consei European, ancje se ratificade dal Stât Talian.
L’articul 3 al definìs il teritori là che si apliche la leç, o ben chel delimitât daûr de L.R. 15/96 (la eventuâl modifiche de delimitazion teritoriâl e je dissiplinade des “Normis finâls” dal articul 32 daûr di cui, dentri di 2 agns de jentrade in vore de leç, cun Decret dal President de Regjon, su la fonde di delibaris motivadis dai sengui Conseis comunâi al è pussibil fâ la modifiche). Simpri l’art. 3 al proviôt iniziativis pe cognossince de lenghe tal rest de regjon e ancje intervents pai furlans emigrât e, traviers convenzions, pai furlanofons de Regjon Venit.
L’articul 4 al proviôt la pussibilitât di colaborâ cu lis istituzions des diferentis comunitâts di lenghe ladine dal Venit, dal Trentin/Südtirol e dal Cjanton dei Grisons, e ancje tra lis minorancis linguistichis internis (slovene, furlane e gjermanofone).
L’articul 5 al conferme la grafie uficiâl de lenghe furlane (art. 13 L.R. 15/96), riviodint une eventuâl modifiche cun Decret dal President de Regjon, daûr propueste de ARLeF e di intese cu lis Universitâts di Udin e Triest. I ats e documents par furlan de Regjon, dai ents locâi e lôr ents strumentâi e concessionaris di publics servizis a son scrits te grafie uficiâl.
Impleis publics e toponomastiche
Il Titul II (articui 6 - 11) al fevele dai impleis publics de lenghe furlane. L’articul 6 al dissipline i impleis publics de lenghe furlane normant ce che al jere za proviodût de leç 482/99 e de jurisprudence de Cort Costituzionâl, slargjant la tutele. Lis normis si aplichin a ducj i Ents locâi, ai uficis e ents de Aministrazion regjonâl e ancje ai concessionaris di servizis publics che a operin tai comuns delimitâts. La puartade de norme è je stade dut câs ridusude tal ultin come (butât dentri in Aule l’ultin moment par garantî la tignude de maiorance) daûr di cui “i ents interessâts a proviodin ae aplicazion progressive des disposizions daûr dai progjets obietîf anuâi, te suaze dai plans di politiche linguistiche.
L’articul 7 al proviôt che la cognossince de lenghe furlane e sedi atestade di une “certificazion linguistiche”. Cheste azion si considere necessarie sedi par fissâ une modalitât uniche e in linie cu lis diretivis europeanis par valutâ la cognossince dal furlan, sedi par permeti la aplicazion di cualchi norme za in vore.
L’articul 8 al ordene che i comunicâts ae gjeneralitât dai citadins, e ancje lis altris informazions di caratar gjenerâl (tant che la comunicazion istituzionâl e la publicitât) a sedin fatis ancje in lenghe furlane. Ma ancje in chest câs e je stade proviodude une aplicazion progressive, tant che par l’art. 6.
L’articul 9, che al torne a cjapâ ce che al jere za proviodût dal art. 7 de leç 482/1999, al sotlinie il dirit di doprâ la lenghe furlane tai Conseis comunâi e tai altris orghins colegjâi dai Comuns che a sedin te delimitazion teritoriâl, lassant ae autonomie dai sengui ents la dissipline des modalitâts par garantî une traduzion par talian a cui che nol capìs la lenghe furlane.
L’articul 10 al fâs jentrâ, dome tal teritori delimitât, l’implei visîf de lenghe furlane, dongje di chê taliane, te cartelonistiche stradâl e, in gjenar, di cualsisedi indicazion esponude al public (simpri cu la incognite de “aplicazion progressive”).
Il Titul si siere cuntune norme specifiche (articul 11) dedeade ae toponomastiche in lenghe furlane. Par vê omogjenetât tal implei dai toponims – soredut te cartelonistiche stradâl, une vore pandude tal teritori - la lôr denominazion uficiâl in lenghe furlane e je lassade ae ARLeF, di intese cui Comuns interessâts. Dut câs, su la fonde di ce che al è proviodût dal D. Lgs. 267/2000, i ents locâi a puedin fissâ di rindi uficiâl l’implei dai toponims bilengâi.
Il sisteme di insegnament e l’elenc dai docents cun competencis ricognossudis pal insegnament de lenghe furlane
Il Titul III (articui 12 - 18) al fisse i intervents tal cjamp de istruzion. L’articul 12 al met l’aprendiment e l’insegnament de lenghe furlane dentri di un procès educatîf plurilengâl tes scuelis de infanzie e tes scuelis primariis e secondariis di I grât intai Comuns delimitâts. La norme e previodeve ancje, tal moment di preiscrizion, il “dissens informât” dai gjenitôrs, daûr di cui “restant salve la autonomie dai istitûts scolastics”, i gjenitôrs, vin vût informative e daûr di domande scrite de scuele, a comunichin la proprie volontât di refudâ l’insegnament de lenghe furlane. In chest mût al jere stât introdusût un favor – ancje se piçul – rispiet al sisteme de opzion linguistiche in vore, par la cuâl al veve di jessi il gjenitôr a ativâsi par domandâ l’insegnament dal furlan; favor, come che si viodarà, vanificât de pronunzie de Consulte.
L’articul 13 al definìs la suaze dai rapuarts di colaborazion fra Regjon, Ufici scolastic regjonâl, autoritâts scolastichis in gjenar pai fins de metude in vore des disposizions de leç, cuant che i seguitîfs articui 14 e 15 a indichin il cjamp di aplicazion e di finanziament dentri di cui la Regjon e varà di costruî (cun specific regolament) il sisteme di insegnament regjonâl de lenghe furlane. In pocjis peraulis, la Regjon, tal rispiet de autonomie scolastiche, e je clamade a definî un sisteme struturâl di atuazion de leç, lant parsore ae logjiche framentarie de assegnazion dai fonts a progjet e indotant un “Plan aplicatîf di sisteme” che di volte in volte al zontedi la presince di furlan tes scuelis. La leç e previôt ancje la poie de Regjon ae produzion di materiâl didatic (art. 16).
In chest procès une mansion fondamentâl le à la “Comission permanente pal insegnament de lenghe furlane”, organisim tecnic sientific cul compit di supuart ae Direzion regjonâl tes ativitâts di poie aes istituzions scolastichis e di definizion di un cuadri di criteris pal aciertament des competencis dai docents.
L’articul 17 al fronte il probleme de dibisugne dal personâl docent cun competencis in lenghe furlane; cun chest fin, in plui di previodi percors formatîfs cualificâts, e je previodude la creazion di une “Liste dai insegnants cun competencis ricognossudis pal insegnament de lenghe furlane”. Cul articul 18 la Regjon si impegne ae ativazion di iniziativis di formazion e informazion pes fameis e a fâ cognossi il plan di introduzion de lenghe furlane tal sisteme scolastic; la Regjon e poie ancje iniziativis di insegnament de lenghe furlane pai adults, pai imigrâts e pes istituzions scolastichis che a son tai teritoris no delimitâts. Il titul si siere (articul 19) cu la ativitât di “volontariât pe lenghe” daûr dal programe promovût de Generalitat de Catalunya “Voluntaris per la llengua”.
Cun D.P.Reg. dai 23 Avost 2011, n. 0204/Pres. la Regjon e à fat bon il regolament previodût dai articui 14, come 2, 17, come 5 e 18, come 6, de leç. Ca si cjatin lis disposizions pe metude in vore di ce che al previôt il Titul III de leç, in particolâr i articui 12, 14, comis 1 e 4, 15, 17, comis di 1 a 4 e 18, comis di 1 a 4 in materie di Plan aplicatîf di sisteme pal insegnament de lenghe furlane, in materie di acès ae Liste dai insegnants e lôr implei pal insegnament de lenghe furlane e in materie di intervents di promozion dal implei de lenghe furlane tal teritori regjonâl.
Media, associazionisim e planificazion linguistiche
Il Titul IV(articui 20 - 23) si ocupe dai intervents tal cjamp dai mieçs di comunicazion, cence gnovis di sostance, a part la prevision di un regolament specific pe dissipline des ativitâts contributivis. Stesse robe pal Titul V (articul 24) su lis ativitâts des associazions culturâls. Une vore impuartant e inovatîf invezit al è il Titul VI (articui 25 - 27) che si ocupe di programazion. L’articul 25 al proviôt che l’ARLeF, ogni cinc agns, e proponi un Plan gjenerâl di politiche linguistiche (PGPL) fat bon cun Decret dal President de Regjon, sintude la Comission dal Consei di competence. Su la fonde dal PGPL e tignint cont de disponibilitât dal belanç, la Zonte regjonâl, daûr propueste dal ARLeF, e fâs bon il Plan des prioritâts di intervent (articul 26), là che a son fissâts i obietîfs di otignî tal an. L’articul 27 al previôt che ogni cinc agns i Ents locâi e i concessionaris di servizis publics a aprovedin un Plan speciâl di politiche linguistiche (PSPL) cun chê di fissâ i progjets obietîfs di centrâ ogni an te suaze di ogni aree di intervent.
La aprovazion e la aplicazion dai Plans speciâi di politiche linguistiche a son pai ents locâi e pai concessionaris di servizis publics cundizions par otignî i finanziaments previodûts de leç.
Il Titul VII (articui 28 – 30) al rivuarde la metude in vore e la verifiche. L’articul 28 al definìs la mansion dal ARLeF (organisim competent pe definizion dai indreçaments di politiche linguistiche pal furlan) e al fisse i compits. L’articul 29 al fevele de clausule valutative, assegnant ae Zonte regjonâl il compit di presentâ ogni an al Consei une relazion sul stât de metude in vore de leç. Cun di plui ogni cinc agns, prime de presentazion dal PGPL pal cuincueni seguitîf, la Zonte e varà di presentâ al Consei un rapuart sui risultâts otignûts in tiermins di ampliament dal ûs de lenghe furlane. L’articul 30 al assegne al President dal Consei regjonâl il compit di convocâ, une volte ogni cinc agns, une Conference di verifiche e propueste par esaminâ il stât de metude in vore de leç. La leç si siere cul titul VIII, dedeât aes normis transitoriis e finâls.

robotstxt: allowed

filter: keep


text:
Lunis ai 08 Avost, h 21:00
storie, cjanēons e musiche di e cun Ferruccio Cainero
anteprime
Ferruccio Cainero al svante une lungje
cariere di esibizions su lis placis
dEurope cul Teatro Ingenuo,
insiemit al amģ Vanni De Lucia,
e al č un mestri inta la art dal contā.
Intal 2002 al č stāt onorāt dal premi
Scena Svizzera e, tal 2003,
dal premi radiofonic SalzburgerStier.
Intal presentā chest gnūf monolic al conte: La mź prime mestre inta la art dal contā e je stade la dinamo da la biciclete di mź mari, che intal scūr da la gnot, cu la sō vōs straulinade, mi cjantave storiis che jo o savevi capī e e dave la energjie pal ferāl, che cul so rai di lūs, al sbusave il scūr e al sameave dā vite, moment par moment, a un tocut di strade.
Domenie ai 31 _ h 04.25
Domenie ai 31 _ h 04.30
INAUGURAZION DAL TEMPLI VEGJETĀL DI GIULIANO MAURI
Miercus ai 03 _ h 21.00
conciert
Lunis ai 08 _ h 21.00
storie, cjanēons e musiche di e cun Ferruccio Cainero
Joibe ai 11 _ h 00.00
proiezion dal film-documentari version furlane
Domenie ai 14 _ h 22.00
furlan TV serie
Joibe ai 18 _ h 21.00
Vinars ai 19 _ h 21.00
conference di Philippe Daverio
Sabide ai 20 _ h 21.00
MARCO DE LUCA
Joibe ai 25 _ h 21.00
videoproiezion da la rapresentazion teatrāl fate ai Colonos ai 25 di avost 1996
Lunis ai 29 _ h 21.00
radio-teatro
Joibe ai 01 _ h 21.00
Avvisaglie di un cedimento strutturale
Martars ai 06 _ h 20.30
performance di Cosmesi
Domenie ai 11 _ h 10.00
zornade da la poesie
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Marquart di Randelle
Marquart di Randelle (o ancje Marquando di Randeck) (1296 - Triest, 3 di Zenâr 1381) al è un dai plui cognossûts tra i patriarcjis di Aquilee.
Biografie[cambie | modifiche il codiç]
Origjinari de regjon todescje de Svevie, nassût in tal 1296, al jere fi dal cavalîr Enrico di Randeck.
Al ven educât di so barbe Conrad, canonic de citât di Augsburg (Augusta), in Gjermanie, che al timp, si clamave Auguste. Al ven nomenât cjapitani gjenerâl par man dal Imperadôr il 24 di Març dal 1365, par deventâ, simpri par man dal Imperadôr, Locutenentem et capitanium generalem. Al devente vescul de citât di Augusta intal 1348.
Intal 1365, il puest di Patriarcje di Aquilee al jere ancjemò ocupât. Marquart al ven nomenât patriarcje dal pape Urban V, ai 23 di Avost. Il 6 di Lui dal 1366, Marquart al jentre inte citât di Cividât pe puarte S. Pieri, festegjât par dute la citât. Chest aveniment al è ancjemò ricuardât a Cividât, il 6 di Zenâr di ogni àn, inte Messe dal Spadon. Intal Domo, il Dean dal Cjapitul al consegne al Patriarcje, come segn dal podê temporâl, une spade. Il Patriarcje, daspò vêle tignude in man e benedet il popul, le met a puest. Par cheste ocasion al ven clamât il Parlament de Patrie dal Friûl.
Marquart al jere un om di grande culture. Al so non a son leadis ancje lis Costitutiones Patriae Forijulii, il cuarp da lis leçs, buridis fûr tal 1368, che an formât il fondament dal Dirit Furlan, che al reste valevul fintremai che no cole la Republiche di Vignesie
Al mûr ai 3 di Zenâr dal 1381, a Triest.


text:
Vert
Il vert al è un dai colôrs dal spetri percepibil dal voli uman. La lûs verde e à une lungjece di onde comprindude jenfri 490 e 670 nanometris).
Al è un dai trê colôrs primaris aditîfs, il so colôr complementâr al è il magjente.
Ordenadôr[cambie | modifiche il codiç]
La combinazion RGB pal vert e je 0, 255, 0.
Simbolisim[cambie | modifiche il codiç]
- Il vert al è il colôr doprât con riferiment ae nature:
- Vê il poleâr vert al significhe savê coltivâ ben lis plantis;
- In politiche, i verts a son i partîts che si proponin di difindi la nature;
- La espression "agns verts", fasint riferiment al colôr de nature in Vierte, sugjerìs une idee di zovinece.
- Te storie de Irlande, il vert al rapresente la culture catoliche e celtiche.
- Il vert al è il colôr dai bêçs, con riferiment ai dolars statunitensis.
- Invessit, "jessi al vert" al significhe jessi cence bêçs.


text:
Joibe ai 27 Avost, h 18:00
La muart di Flora al è il gnûf centri da lis robis (axis mundi di altris poesiis ...) e ator si cjapin misuris, si crein prospetivis gnovis. No je la fin, anzit, al è un event che al cuiste un sens dolorôs so, naturâl, par cualchi reson come lis parussulis ch’a continuin a cibiscjâ...
Ta la vite lis robis a varan fat la strade da la casualitât, come ch’al capite dispès, e come ch’al è facil imagjinâ par doi “maraveôs” salvadis come Zanier e Casolo, ma il pont di contat, chel profont, al sta propit in cheste concezion cundividude di un’art fedêl al mont, fin tal estrem.
(Paolo Venti)
Lunis ai 03 _ h 21.00
di Pier Paolo Pasolini
Joibe ai 06 _ h 21.00
Recital musicâl
Sabide ai 08 _ h 21.00
Video instalazion di Bruno Beltramini
Martars ai 11 _ h 21.00
Presentazion dal gnûf libri sul Teatro Incerto
Vinars ai 14 _ h 21.00
Fieste in onôr da la Microband
Provis viertis di culture furlane
Lunis ai 17 _ h 21.00
Sîs progjets culturâi
Joibe ai 20 _ h 21.00
Teatro-concert
Domenie ai 23 _ h 21.00
Un contribût par l’Expo
Martars ai 25 _ h 20.30
Leture seniche
Joibe ai 27 _ h 18.00
Presentazion dal libri di Leonardo Zanier - Udin - Cort di Palaç Morpurgo
Sabide ai 29 _ h 21.00
Fieste pai 80 agns di Leo Zanier
Miercus ai 02 _ h 21.00
Balade par Primo Carnera
Domenie ai 20 _ h 09.00
Gare artistiche
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Il
78,7% des fameis des isulis Baleârs al à sielzût il catalan tant
che prime lenghe di insegnament pai lôr fîs pal prossim an
scolastic cuintri dai 21,3% che al à domandât il spagnûl. Si trate
di un dât in cressite rispiet al an passât, là che il catalan al
jere stât sielzût dal 77,1% dai gjenitôrs. Il dât al è
impuartant ancje par vie che intai ultins agns la scuele par catalan
e jere stade al centri di atacs une vore dûrs de bande de diestre
spagnoliste che e jere al guvier de isulis.
Font:
Ultima Hora,
16/06/15


text:
Cuatri lenghis par une stesse idee: «Friaûlij» Une associazion zovine plene di iniziativis || Associazions di zovins te storie resinte: 3 esemplis
Friuli, Friûl, Friaul, Furlanija. Cuatri lenghis diviersis par dî la stesse robe. La nestre tiere, la nestre patrie, e à une ricjece culturâl, linguistiche, dal paisaç, storiche - e cetant che al sarès inmò di dî -, che il progjet che o vin in cûr di contâ, al centre in plen il valôr dal so grant e inestimabil patrimoni.
Il progjet si clame Friaûlij, cuntun simpatic zûc, une fusion di peraulis, tra lis diviersis lenghis che a nomenin il Friûl e che in Friûl si fevelin. Un tiermin gnûf che al misclice furlan, sloven e todesc, par une iniziative che si propon di creâ un repertori linguistic rinovât, sicu ancje testemoneance de situazion linguistiche atuâl. Un grup di une ventine di colaboradôrs, tra students, singui e circui culturâi, par une opare divulgative e informative che si concretize midiant dal blog http://friauulij.blogspot.it e de pagjine facebook friauulij, che us invidìn a consultâ cun frecuence. Une realtât che e cîr simpri gnûf colaboradôrs, par slargjâ lis fuarpiis dai temis, dai argoments, des discussions. Par fâlu, al baste scriviur, lant tal lôr sît o usant il recapit redazione.friaulij@gmail.com
Tra lis iniziativis plui resintis dal grup Friaûlij, o vin biei articui sul Pali di Sant Donât, che si è tignût come ogni an a Cividât, ma ancje riflessions une vore interessantis come chê dal titul “Cemût i austriacs nus viodino e ce podìno ufrî al dì di vuê?”, o lis “Leiendis popolârs: la barcjute di Sant Pieri e Sant Zuan te basse furlane”, e tancj altris sponts di riflession, coments, argoments, ducj intes trê lenghis feveladis chi di nô in Friûl. Un sît che si inzorne dispès, come la pagjine facebook, par une iniziative tacade tal mês di Fevrâr e che e cres di dì in dì. Il prin post al jere “Lis variazions dialetâls dal furlan de basse furlane”, e “Introduzion al furlan ocidentâl”. Une maniere serie e atuâl par fâ cognossi ancje lis tipichis fevelis locâls de lenghe furlane.
Al è impuartant e si scuen infin nomenâ lis associazions che a sostegnin il progjet: il Circul Culturâl Sauran Fulgenzio Schneider, il Circul Culturâl Resian Rozajanski dum, Astore FVG e il Circul Culturâl Sloven Rečan Aldo Klodič. Une biele intese di realtâts diferentis, che si inzegnin insiemi par fâ cognossi intes plui variis formis e tes diviersis lenghis la grande varietât dal Friûl, o ancje Friaul, Furlanija e parcè no, un neologjisim: Friaûlij. Lâ a viodi, lei e informâsi par crodi.
di Alessio Screm
__________________________________________________________________
Associazions di zovins te storie resinte: 3 esemplis
Tra lis associazions che si son cetant impegnadis e che si dedichin cun grande operositât ae cause furlane, sostignint cun iniziativis divulgativis e artistichis la lenghe e dute la culture, a ‘nd è trê che a meretin une juste atenzion. Tra l’altri, dutis nassudis tal 1995. Fin tal cûr dal vivarôs e vari mont furlan, chestis realtâts a àn operât e a operin in sinergjie strente cu la int, cu lis pro loco, cu lis parochiis, sburtant dal di dentri dute une schirie di iniziativis cun costance e cressite.
Une di chestis e je la Academie dal Friûl, nassude a Udin cul intent primari di promovi l’implei professionâl de lenghe furlane, il disvilup di une cussience identitarie fuarte, dutune cu la difese dai dirits e dai interès dai students furlans tal gjenerâl, come che al recite il Statût. Prin dean de Academie dal Friûl al è Albert Travain, che insiemi a chei altris socis al à tacât a proponi ativitâts par furlan dentri dal Ateneu furlan, che in chei agns al jere ancjemò indaûr su la cuistion de lenghe. La intenzion fuarte e jere, e e je ancjemò, che il furlan al fos doprât in ducj i cjamps, e plui di dut in chei fondamentâi dal lavôr e dal studi, e si viodeve e si viôt inte universitât la scune ideâl par inviâ chestis dinamichis.
Ancje la Associazion culturâl La Grame, nassude ancje jê tal 1995, a Merêt di Tombe, si dimostre vivarose. Metint dongje un grup di zovins dal Friûl di mieç, il so lavôr al è chel di recuperâ un patrimoni di cognossincis e di esperiencis imparadis tal timp di diviers operadôrs culturâi. Cunvignis, spetacui, concierts, teatri, cine: cheste e je la note carateristiche de La Grame. Tra lis oparis plui significativis o nomenìn “Il Terzo Leone”, un film produsût di lôr su la storie dai Benandants, un luncmetraç che al rapresente la prime produzion cinematografiche furlane moderne. Lis Gnots Furlanis, fieste estive de lenghe, culture e des arts dal Friûl, e inmò, Il Gramon, une serie di incuintris di atualitât e di politiche culturâl, lis ativitâts didatichis intes scuelis, la golaine di libris di narative e di contis La Grame Edizions, a son lis lôr principâls e fortunadis iniziativis.
Infin e merete di jessi cognossude la Associazion FAntats Furlans (FAF). In passe 20 agns di ativitât - che si è sierade cuntune cene sociâl di doi agns fa -, a son i prins che a àn produsût maiutis par furlan, po dopo adesîfs, gadgets e ancje une schirie di libruts intitulade Fregul, stampâts sul model de golaine Mille lire. Par agns a son simpri stâts in prime file par ogni iniziative a pro dal Friûl, come la racuelte di firmis par vê une sede Rai a Udin. Tra i membris, il nestri diretôr Dree Venier, Gianni Stelitano, prin laureât discutint tesi e esams orâi in lenghe furlane te Universitât dal Friûl, Stefania Garlatti-Costa, autore di traduzions e di libris didatics tant che Lenghe. Cors di Furlan (CUF, 2008), Massimo Garlatti-Costa (cumò regjist di documentaris, tancj par furlan), e tancj altris.
A.S.


text:
… progjets di ristruturazion
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât ❓
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
😎


text:
Vladimir
Zavarkin, conseîr intun comun de Carelie, al è sot procès cu la
acuse di vê saborât il separatisim di chest teritori de Federazion
Russe. Intant di un intervent public, dopo vê criticât il
governadôr Alexander Khudilainen e lis autoritâts russis acusantlis
di disfrutâ la Carelie cence dâ rispuestis aes dibisugnis dal
teritori, Zavarkin al veve dite che se il guvier rus nol ves abadât
aes domandis dai carelians al sarès stât il câs di inmaneâ un
referendum su la separazion di chest teritori de Federazion Russe.
Par acusis similârs nol è tant che lis autoritâts russis a àn
condanât a trê agns di preson l’ativist tatar Rafis Kashapov.
Font:
Finugor,
11/11/15


text:
Vanzeli seont Mateu
Mateu al è stât il prin a meti par scrit la "buine gnove" ator il Crist.
Mateu, che al significhe "regâl dal Idiu", al fo un dai dodis apuestui sielzûts da Jesus.
Al ve un bon rapuart e une strete relazion cul Signôr mentri al viazave cun lui predicjant pe Palestine, chest i à permetût di cognossilu une vore ben.
Mateu al jere un esatôr di tassis, e al è naturâl duncje che inte so distese al sedi une vore acurât in materie di pecugne, cifris e valôrs.
No si cognòs la date precise de scriture dal libri, ma cetancj elements a puartin a crodi che e sedi viers il 40 d.C.
Contignût[cambie | modifiche il codiç]
Mateu al scomence cu le gjenealogjie di Jesus. Si lei po dopo dai particolârs de so nassite. Po si passe a la descrizion dal operât di Zuan il Batiste.
Al seguìs il "Discors de Montagne" cognossût da tancj e al continue cu la conte dai meracui e lis ilustrazions dal Ream.
A vegnin ancje ripuartâts i conseis che Jesus al de ai soi dissepui.
Po dopo i acjadiments dal ultin dì di Jesus, la so muart, ma ancje la so resurezion.
Utilitât[cambie | modifiche il codiç]
Il libri al identifiche in maniere espresse il Messie e Re dal Ream Prometût.
Al fâs cognossi i recuisîts par jessi seguaçs di Crist.
Al ripuarte il comant di Jesus relatîf a la predicazion, che ducj i cristians a varessin di fâ.
Il libri al abonde di profeziis che a si son cumplidis intal Crist.
Al conten verementri une "buine gnove" pe umanitât. Parfin no cristians, come Mohandas Gandhi, a àn ricognossût la potence di cheste "buine gnove" (Vanzeli).


text:
Cumò o vin la conferme: la sede Rai dal Friûl – Vignesie Julie e larà dilunc a proponi des trasmissions radiofonichis par furlan (cun dute probabilitât cul stes implant di chês che si à vût tal 2010 e tal 2009) che a varan di jessi paiadis de nestre Regjon. Dal gnûf contrat di servizi tra il ministeri e la Rai nol rivarà altri.
Almancul chest al è ce che si capìs de rispueste che il sotsegretari Guido Viceconte, a non dal Guvier talian, i à dât vuê ae interogazion fate indenant ai 23 di Fevrâr dai parlamentârs Carlo Monai (IdV), Pierfelice Zazzera (IdV), Ivano Strizzolo (PD), Alessandro Maran (PD) e Angelo Compagnon (UDC).
Tal comentâ la rispueste dal sotsegretari – che al dimostre di vêi dât sì e no une lete di presse ae 482, ma di no vê mai sintût a nomenâ il decret di atuazion de leç che al impon condizions precisis pal rispiet de leç intal contrat di servizi – il parlamentâr Monai al declare di sintîsi deludût e umiliât come furlan denant di chest compuartament dal Guvier talian e dal CdA de Rai. La aministrazion regjonâl dal Friûl – VJ, invezit, cemût rispuindaraie a cheste gnove sberle che nus rive di Rome? Lu viodarìn tai prossims dîs.
Il sotsegretari Viceconte al fevele di “risultât impuartant”, ma a nô no nus somee che al sedi cambiât nuie: ancjemò une volte ai furlans ur è stât dineât un dirit, ancjemò une volte la leç statâl 482/99 e je stade violade, ancjemò une volte la posizion de Comission bicamerâl di vigjilance Rai e je stade metude di bande.
Forsit o sin masse triscj: une novitât e je. Il sotsegretari Viceconte al à dite che la Comission paritetiche, tal moment che e larà a “definire le più efficaci modalità operative per l’applicazione delle disposizioni previste dal contratto medesimo [ven a dî il contrat di servizi], prenderà in considerazione la possibilità di effettuare trasmissioni televisive in lingua friulana e terrà conto, in particolare, della necessità di potenziamento delle strutture periferiche dei centri di produzione della concessionaria”.
Nuie ce dî: a contâ barzaletis no ju bat nissun!


text:
miércoles, 17 de diciembre de 2008
Oh! ce bielCjiscjel a Udin
Il Cjiscjel di Udin, al è un dai monuments plui impuartants de citât, si cjate sore dal cuel di Udin, intune posizion ideâl, parcè che di lì si viôt dut il Friûl, dai monts insin al mâr. Il Cjiscjel si cjate dulà che prime e jere une fuartece, che je stade distrute dal taramot tal 1511, la struture che si pues viodi al dì di vuê, e je dal 1517.
--------
La glesie di Sante Marie, e je la plui vecje des glesiis di Udin, si cjate su la rive che e puarte tal plaçâl dal Cjiscjel.
Probabilmentri e je stade costruide pe prime volte dai Langobarts; a son stâts cjatâts diviers fruçons di chê epoche, ma la costruzion atuâl e je dal XII secul, mentri che il tor alt 43 metris al è stât finît tal 1539, parsore di lui al è un agnul che si volte cun la fuarce dal vint, lu clamin
"L' Agnul dal Friûl".
---------
Ca us lassi une "Vilote", che ducj a cognossin:
Oh ce biel Cjiscjel a Udin
Oh ce biele zoventût.
Zoventût come a Udin
No sin cjate in nissun lûc.
A bussâ fantatis bielis
Nol è un fregul di pecjât.
Indi jai bussade une brute
E tal infier o soi lât.
------
La forme plui cognossude de musiche popolâr furlane e je la " Vilote ". La sô carateristiche plui essenziâl e je la brevitât. I siei cuatri viers di vot silabis a rivelin in forme curte e complete: l'amôr, la nostalgjie, la naturalece, la ironie e il sintiment religjôs.
---
No hay comentarios:
Suscribirse a: Enviar comentarios (Atom)


text:
Ricuardant a Fulvio e a Ferruccio.
Une sabide di Novembar dal 1965, te terace de cjase dal Mestri Rodolfo Kubik, inte borgade di “Caballito”, si riunirin pal dì de musiche un grup di coriscj, cuatro di lôr a interpretarin la cjançon “Grazie all’inganni tuoi” di Mozart, il mestri al spiça lis orelis e al disè “ Voaltris o podaressis formâ un cuartet”. Cheste frase ur a dat ai cuatri il sburton inicial, alc che no savevin dulà che ju varès puartats.
E cussì tra cjants e cjants e cualchi tai di vin, si formà il Cuartet.
Si sin cjatàs denant di un fat, o jentravin te etât adulte come cuartet. E cu la benedizion di Orfeu i meterin man ae vore fasint provis cul mestri. Cul non dal grup si sin cjatas subit dacuardi, “Armonie”, e come simbul un Diesis, valadi simpri chel tichinin plui alt de note, par no colà ne cu la afinâde e nancje cul progjet.
O vin cjantât cuasi par 40 agns, prin cul Coro “Agrupacion Coral Buenos Aires”. Un biel dì e cence stampele o scomençarin a svolâ, tal prin i svoi a jerin piçui e curts, si leve a cjantâ li che nus invidavin, podopo man man si e lats simpri plui in su, il nestri pecjât origjinâl la “Vilote”, in dutis lis presentazions o cjantavin une.
I moments plui significatîfs e impuartants che à marcjarin i timps a son stats tancj: un conciert cul Cuartet Stele Alpine di Cordenons, la nestre prime volte in radio e tv., la prime regjistrazion tai studis Philips e il prin disc di “Vilotis Furlanis”, la messe di Tomadini, un conciert te Capele di Tristan Suarez, il teatri Argjentin de citât di
Ancje Ferruccio al è partît, ma alc al reste che o puartarin cun nô e cui nestris amôrs, “La Musiche”
O ringracii al amì e compagn di cjant Carlos Gurisatti, di vê dât dongje chestis peraulis.
---


text:
Willkommen bei Topiic! Mach mit beim Quiz im Themenchat Topiic.com. Wir haben derzeit 157 Quizze aus 12 Kategorien zur Auswahl. Hole dir die kostenlose App und tauche ein!
Kategorie: Geographie
Die gesuchten Begriffe zum Quiz "Bezirkshauptstadt in Österreich" sind:
Feldkirchen in Kärnten, Tulln an der Donau, Vöcklabruck, Imst, Perg, Zwettl-Niederösterreich, Steyr, Neunkirchen, Spittal an der Drau, Kitzbühel, Hollabrunn, Deutschlandsberg, Leibnitz, Neusiedl am See, St. Johann im Pongau, Gmünd, Klagenfurt am Wörthersee, Hermagor-Pressegger See, Liezen, Völkermarkt, Rohrbach-Berg, Bruck an der Mur, Horn, Hartberg, Linz, Voitsberg, Wiener Neustadt, Amstetten, Grieskirchen, Mattersburg, Leoben, Gmunden, Wolfsberg, Landeck, Schwaz, Oberpullendorf, Bregenz, Judenburg, Graz, Scheibbs, Waidhofen an der Thaya, Freistadt, Lienz, Salzburg, Bruck an der Leitha, Bludenz, Feldkirch, Sankt Veit an der Glan, Wels, Gänserndorf, Eferding, Weiz, Hallein, Kufstein, St. Pölten, Krems an der Donau, Mistelbach, Feldbach, Villach, Melk, Oberwart, Baden, Güssing, Innsbruck, Dornbirn, Reutte, Lilienfeld, Mödling, Kirchdorf an der Krems, Zell am See, Ried im Innkreis, Murau, Eisenstadt, Jennersdorf, Tamsweg, Korneuburg, Schärding, Braunau am Inn


text:
Cualchi volte mi sconfont la superstrade, che no sai cemût, si cumbine cu lis stelis. Maluserie, lancûr, rivoc, a montin un parsore chel altri, slungjantsi fintremai a rompi il scûr dal cîl, piturât di criùre. Come ecuilibriscj di un circ a stuarzin i braçs, lis gjambis, il bust: a àn voie di tocjalis a cost di ducj i coscj, vaint, capriçôs, ma dulints. E no scoltâts.
martedì 20 gennaio 2015
Ecuilibriscj
Scrit di gelo stellato a lis 10:12 0 salvadis che a vevin alc ce dî Etichetis: cuadretuts salvadis
domenica 4 gennaio 2015
La pipinate
Scrit di gelo stellato a lis 16:14 0 salvadis che a vevin alc ce dî Etichetis: haiku par furlan
Iscriviti a: Post (Atom)


text:
-
FAMEIS 4 – Doi nonos scompagnâts
Isal pussibil meti dongje une famee di int che no je nassude des stessis bandis, che no fevele la stesse lenghe e che no pree te stesse maniere? Chê dal piçul Vigji e je propit cussì, e cuant che e je ore di fâ di cene cheste famee e fâs sintî la sô lenghe, uniche e particolâr. Alore al vâl propit la pene di preparâ une biele… torte. Torte?
È possibile tenere insieme una famiglia di gente che non è nata dalle stesse parti, che non parla la stessa lingua e che non prega nella stessa maniera? Quella del piccolo Vigji è proprio così, e quando è ora di preparare la cena questa famiglia fa sentire la propria lingua, unica e particolare. Allora vale proprio la pena di preparare una bella… torta. Torta?
-
FAMEIS 3 – Vanilie e soreli
Une famee dome di feminis, cuntune none bisse che e vîf te dispense, une none che e cusine di continui. Po dopo, Agne – che nissun si vise plui cemût che si clame – e sô sûr, la mame, che par lavôr e vuide un camion grandon e ros. Par ultime ancje une vecje gjate tant dispetose. Une famee dulà che une dì e rive une frutine colôr di lat e cjocolate, di non Jasmine e che e nûl di vanilie e di soreli.
Una famiglia di sole donne, con una bisnonna che vive nella dispensa, una nonna che cucina di continuo. E poi, Agne – che nessuno ricorda come si chiama – e sua sorella, la mamma, che di lavoro guida un enorme camion rosso. Per ultima anche una vecchia gatta molto dispettosa. Una famiglia dove un giorno arriva una bimba color latte e cioccolato, di nome Jasmine, che profuma di vaniglia e sole.
-
FAMEIS 2 – Cjapâsi a bracecuel
Dino al à doi fradis e une sûr, un nono e une none, dodis gjats e une cjice. Ma al à ancje doi pais e dôs maris. Cemût puedial jessi? Ce raze di famee ise? Dino nol è bon di rispuindi. Lui al sa dome che cheste e je la sô fameone, la sô amade fameone, di cjapâ a bracecuel.
Dino ha due fratelli e una sorella, un nonno e una nonna, dodici gatti e una cagnetta. Ma ha anche due papà e due mamme. Come può essere? Che specie di famiglia? Dino non è capace di rispondere. Lui sa solo che questa è la sua famigliona, la sua amata famigliona, da prendere in un grande abbraccio.
-
FAMEIS 1 – Mê mari e fâs il marangon
Loreta e à une famee che e pararès un pôc strambe. Ma ce isal di stramp tal vê une mari che e see, e inclaude, e incole e un pari che di sabide si met a sopressâ? E metìn dongje ancje un fradi di trê metris e une sûr inmagadore. Par Loreta cheste e je la famee, la uniche, la sô. Nol à impuartance par jê cui che al fâs ce, culì jê e cjate comprension, amôr e rispiet.
Loretta ha una famiglia che sembra un po’ strana. Ma cosa c’è di strano nell’avere una mamma che sega, inchioda, incolla e un papà che di sabato si mette a stirare? E aggiungiamoci anche un fratello di tre metri e una sorella streghetta. Per Loretta questa è la famiglia, l’unica, la sua. Non ha importanza per lei chi fa che cosa, qui trova comprensione, amore e rispetto.
-
LIS STORIIS DI PIÇUL – La lune e l’aiaron
Piçul al è nassût tal 1980 e tal 2001 al è stât il protagonist di cuatri venturis: al à nadât, al è stât dentri t’un orloi, al à svolât, si è insumiât di besteutis zentilis.
Cjalant la so date di nassite cumò al varès di jessi un om, ma lui al è cressût dome un pôc parcè che al è simpri une vore curiôs, un don di ducj i frutins e che Piçul nol vûl pierdi pe strade.
Cui no si è mai insumiât di fermâ il timp, podê svolâ su la Lune o rivâ a cjatâ di dulà che
al ven fûr l’aiaron?
E cuant che Piçul si met intalcjâf une idee…
Alore, fuarce, lin cun Piçul a vivi chestis dôs gnovis venturis!
La Autôre
Dissens di Francesca Gregoricchio
-
SES & BARETE contis curtis
Vincj contis golosis, dulà che il ses al è il protagonist, miscliçât al plasê ma ancje aes pôris, frustrazions e, soredut, a chel tant di stupiditât che al gjenar uman no i mancje mai. Il dut insavorît cun ironie, juste par no butâ dret in muse che o sin ducj part di une umanitât avonde fûr di gamele.


text:
Omêr
Cul non Omêr (grêc Ὅunpoς, Hómērosle) la tradizion e clame il autôr de Iliade e de Odissee. Si pense che al sedi vivût intal secul VIII p.d.C.. La biografie e je pôc clare tant je vere che ben siet citâts a vuelin che al sedi nassût li di lôr, la plui part a son inte Asie minôr. Dut câs la Iliade e je scrite in dialet ionic, dimostrazion dal fat che al ven di che part di mont, de coloniis ionichis de cueste anatoliche. Secont Erodot la date de nassite di Omêr e je ator tra il 1194 e il 1184 p.d.C., pôc dopo la vuere di Troie, ma nol è sigûr.
La “Odissee” di Omêr e je stade voltade par furlan di Alessandro Carrozzo e Pierluigi Visintin intal 2007.


text:
Une tesi di storie deventade libri
Guglielmo Cecone, natîf di Feagne e uficiâl de Marine dulà che al jere jentrât che al veve 16 agns, ta so movisi fûr pe Italie, cuant che al è rivât a restâ fis a dilunc intun puest, al à decidût di coltivâ la sô passion pai studis classics e si è indotorât in Siencis Politichis te Universitât di Pise, cuntune tesi su Il Parlamento friulano nell’età moderna. Cun di fat, al è propit a Pise che lu “scuvierç”, biel che al stave preparant l’esam di storie des istituzions e, in gracie ancje dal interès che al mostrà il so professôr Danilo Marraro e dal incoragjament che i de, Cecone si è metût a ricercjâ e studiâ in cont dal Parlament.
Dopo che si è indotorât, al à scrit il libri che al è stât cumò publicât. Dongje des sôs ricercjis, il libri al ten cont di ce che a àn scrit autôrs tant che Leicth, Liruti, Joppi, Grion, Giampiccoli, Francescato-Salimbeni e Ellero. Cecone tal libri al à cussì cjapade dentri dute la vite dal Parlament, de origjine ae fin (1228-1805), studiantlu soredut di un pont di viste storic.
Tal fâ deventâ libri il manuscrit di Cecone, al à vût un rûl il plevan di Feagne, bonsignôr Adriano Caneva. Za timp al scrivè sul Boletin parochiâl che no dome i grancj stâts a vevin vût un Parlament, ma ancje il Friûl lu veve vût e al pocave i siei parochians a cognossi la lôr storie. Al è stât in chê volte che Cecone al à dit che lui le cognosseve benon chê storie, e che sul Parlament al veve fat ancje la tesi di dotorât e un libri. Di li, l’impegn par che i studis di Ceconi a fossin metûts a disposizion di tancj letôrs, come che po al è sucedût.
Antonella Lanfrit


text:
Joibe ai 11 Avost, h 21:00
Incuintri cun
Storic da lart, scritōr e docent universitari, presentadōr da la storiche trasmission Passepartout, lade in onde par dīs agns su Rai 3, Philippe Daverio, al č une da lis figuris plui vivarosis e orgjināls tal panorame culturāl talian. Dal 2004, come chal dīs Wikipedia, al ten ogni an une conference estive li dal Agriturisim Ai Colonos, dulą chal jere rivāt par la prime volte par presentā lopare site specific dal Templi Vegjetāl dal artist Giuliano Mauri.
In chest incuintri public il fīl menadōr da la conversazion di Daverio al cjaparą ispirazion tal teme epocāl, chal č tal centri da lis riflessions di Avostanis 2016, da lis sdrumis di profugos e di migrants cha stan rivant a niulis in Europe. Chź che vuź e je daūr a rivā e je dome lultime, par ordin di timp, da la lungje cjadene di migrazions cha ąn segnāt il destin dal Vieri Continent vie pai secui, e salacor e je dome limprin di un avignī di trasformazions profondis e ireversibilis.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Bande For disore a son tancj zîr, cuasi ducj su strade blancje e ogni tant cun cualchi toc su troi, par tajâ. La valade e je grande e largje, come tes Dolomitis, ma lis stradis a son des nestris... ca tirin sù tant, soredut dongje il font de valade. A no si scjampe.
Il zîr al tache tal centri di For disore. Dongje dal parc e je la strade ca puarte sù a lis malghis Tartoi e Tragonie. Tal prin toc la strade je asfaltade, ma cun ce che tire sù no si pues lamentâsi.
La strade a tire sù, soredut tal prin toc; daspò a mole un tic. Lant sù la strade da asfaltade a passe a strade blancje. Lis robis a gambiin a li di dôs cjasis, dongje dal vât: di chi al è dut su strade blancje e a no tire sù masse. Si va su drets fin ae beorcje (cuarte foto).
Malghe Tartoi: ae beorcje si svolte a man çampe e si va indenant su chê strade li che, fin ae malghe, e je cuiete e no 'nd à fastidis, ni di tecniche, ni di flât. Rivâts ae malghe si gjolt un biel panorame. La rive jù e je dute dilunc strade blancje, chê fate di rive sù. Un voli ae stangje!
Malghe Tragonie: ae beorcje si svolte a man drete; la rive e je cujete e in plui e mancul 3 km si rive in malghe Tragonie. A son tancj mûts par fâ la rive jù: chel plui sempliç al è chel di tornâ a fâ la discese su la strade fate di rive sù. Un voli ae stangje! A son ancje doi trois, un cal tache dongje de malghe e al salte fûr li dal vât, ca vin dit prime. Chel altri al tache a mieze rive jù (fra malghe Tragonie e la beorcje) e al rive dongje de malghe Tartoi; i nons a son par ordin 208 e 211. Ducj i doi a son dificii. L'ultin zîr al è chel metût sul zîr pal navigatôr, che de Tragonie al va jù fin a For disore; disot a son lis fotos.
T & T: Tartoi & Tragonie, il zîr cal è pal navigatôr, cal va su prime ae malghe Tartoi, al torne jù ae beorcje e po al va sù ae malghe Tragonie. Cun chest a son 250m di rive sù in plui ma cence fastidis di dificoltât o salide: si pues fâlu.
Di rive jù. Le discese e je dilunc fûr il troi CAI 209: il prin toc al è in plan, al covente lâ fûr de valade de malghe e rivâ a che principâl. Il troi al à tocs li che si côr e tocs li ca son tancj crets: a no son grancj fastidis tal lâ jù ancje se al è miôr no lâ se i dîs prime al à plot.
In dut, il zîr grant (For disore - Malghe Tartoi - Malghe Tragonie) al è lunc 16km cun 1050m di rive sù.
Scolte! Tal percors pal navigatôr al mancje un toc de rive jù sul troi CAI 209. A no varessin di jessi fastidis a fâlu... al è dome chel troi...


text:
‘Tra Vignesie e Triest’. Par solit, e je cheste la indicazion che a dan i furlans tal mont par spiegâ ai forescj dulà che e je logade la lôr ‘Piçule Patrie’; parcè che, in efiets, tai ultins secui il Friûl al à vivût un pôc te ombrene di chestis dôs grandis citâts di mâr: par cuatri secui sot de prime, par cuatri decenis sot de seconde. Tant, tant timp indaûr a varessin podût dî: ‘tor Aquilee’. Aquilee, Vignesie, Triest: in dute la storie, insom l'Adriatic, dulà che il mâr si sburte plui in profonditât tal continent, a son floridis une daûr chê altre grandis citâts mediatoris dai scambis tra il mont mediterani e la Europe centrâl. La storie dal Friûl e je stade condizionade in buine part de sô posizion gjeografiche, vâl a dî des sôs relazions sui as nord sud e est ovest. La prime relazion e à un caratar adiriture gjeologjic: di chi e passe la faie tra la çope africane - che ancje la Italie indi fâs part - e chê europeane.
Il confin setentrionâl dal Friûl al è segnât in mût precîs de dorsâl des Alps Cjargnelis, gjenerade de pression de Afriche su la Europe. Cuintri cheste murace di crets si sburtin e si struchin lis massis di aiar cjalt e umit che a vegnin dal Mediterani, che a causionavin la condizion di regjon plui ploiose di Italie (ancje se al pâr che lis robis, in chescj ultins agns, a sedin daûr a cambiâ un pôc). La fuarce des ploiis e la nature calcarie dal cret a produsin une condizion di fuarte erosion des monts dal Friûl; i versants a son duncje dispès grivis e erts, lis vals stretis, e il lôr fonts ocupât di jets di grave larcs, produsûts de grande capacitât di erosion e des variazions bruschis di puartade des aghis. Cuant che a rivin inte plane, i flums dal Friûl a formin largjis ‘vintulinis’ di claps - i ‘conoits di deiezion’ - dulà che lis aghis si pierdin pe plui part dal an. No cate la bondance des ploiis (in medie, 1.800 mm/an), la fasse ‘alte’ de planure furlane e je duncje sute, cence cors di aghe permanents. Lis aghis a tornin fûr plui in bas, dilunc une linie di ‘risultivis’ che e va dai pîts dal Cansei (lis risultivis de Livence, dongje Polcenic) a chei dal Cjars (lis bocjis dal Timau). Sot di cheste linie, la Basse furlane e je un teren cetant siôr di aghis, cun dut ce che chest al compuarte. Cuant che l'om al è stât bon di controlâlis, come inte epoche romane e in chê presinte, la Basse e je stade une tiere cuntune agriculture cetant produtive; in altris periodis - e si fevele di plui o mancul dodis secui - e je stade une tiere paludane, malsane e dispopolade.
Come dutis lis faiis tra çopis gjeologjichis, ancje chê che e passe juste tal mieç de regjon ogni tant e causione un scjas. Il Friûl al è duncje une ‘tiere balarine’ e, di cuant che si indi ten note, al à patît une mieze dozene di scossis sismichis disastrosis.
In complès o podìn dî duncje che la nature no à avantazât masse il Friûl. Cheste tiere e je avonde zovine dal pont di viste gjeologjic, e tant che i zovins e pant ancje alc di ruspi, di instabil e di estremist. Chescj siei caratars gjeologjics, come che o viodarìn, a contrastin in mût curiôs cun chei socioculturâi de sô popolazion. Par vie de sô posizion gjeografiche tra il Mediterani e la Mitteleuropa, in Friûl si cjate sedi une che chê altre fasse climatiche. Plantis tipichis mediteranis, tant che l'elis ma ancje tant che l'ulîf e il fiâr, a vivin cuietis fintremai a lis primis alturis des prealps; intant che la plui part des Alps furlanis, par vie de bondance di ploiis, e à un clime avonde Mitteleuropean (si pues viodi par esempli il carateristic ‘sbassâsi de linie dal faiâr’). In gracie di chest, in Friûl si cjate un numar di speciis vegjetâls plui alt che in tantis altris regjons de Europe. E ancje pes speciis animâls si verifiche alc di analic. Al è deventât famôs, tai ultins agns, il câs dai lepidotars. Sul Brancot e sul Sant Simeon, ven a stâi su lis monts che a cercenin la zone li che il Tiliment al rive tal plan e che a son stadis ancje l'epicentri dal taramot dal 1976, i studiôs a àn rimarcât la presince di une cuantitât straordenarie di speciis di paveis, tipichis sedi dal Nord che dal Sud de Europe. Par cheste varietât di trats gjeografics, concentrâts intune aree avonde piçule (7.885 kmc, plui o mancul il 2,5% dal teritori talian), il Friûl si identifiche cun braure inte famose espression di Ippolito Nievo di ‘piçul compendi dal univiers’; ancje se, par dî la veretât, il scritôr si riferive vadì plui al so aspiet uman che a chel naturalistic. Dal pont di viste socioeconomic, l'as nord sud al caraterize il Friûl in diviersis manieris. Gjavant l'Alt Adis/Tirôl dal Sud, il Friûl e je la regjon plui setentrionâl di Italie; chê in contat plui stret cul mont gjermanic, midiant dal pas di Mont di Crôs e dal Cjanâl dal Fier. Chest toponim al segne a clâr cuale che e fos une des marcjanziis plui impuartantis che a passavin par li, vie pe plui part de storie. Ma ancjemò prime, di culì e passave la Vie de ambre, la preziose materie dorade racuelte su lis splazis dal mâr Baltic e tant preseade dai romans. Fûr pe storie, i rapuarts tra il Friûl e il Mediterani a son stâts impuartants te ete di Aquilee romane e, tai agns plui resints, cul disvilup dal turisim balneâr che al à fat rivâ su lis splazis di Grau e di Lignan sdrumis di austriacs e di todescs. Pal rest de storie, il Friûl al è stât une regjon dibot tiericule, separade dal mâr di une fasse di palûts e lagunis pôc praticabilis.
Sul as est ovest, ce che al caraterize il Friûl e je la sô condizion di passaç obleât, o miôr di puarte spalancade tra la penisule taliane e la Europe e, plui in là, la Asie. No je soluzion di continuitât - gjavant, al è clâr, i flums - tra la planure furlane, chê venite e chê padane. A soreli jevât, i rilêfs a son bas e i pas facii. Pe plui part de storie, il flus al è stât massime di soreli jevât viers la Italie: di fat, al è tal imens Orient che si verifiche la plui part des dinamichis demografichis e culturâls che daspò a invistissin a bugadis la penisule taliane, tacant de invenzion de agriculture. Ciert, i Grêcs e i Punics a àn colonizât vie mâr lis cuestis europeanis ma lis grandis migrazions di popui a jerin vie tiere. Fûr pal Friûl a son passâts i Paleovenits e, plui indenant, i Cuâts e i Marcomans, i Erui, i Ostrogôts e i Visigôts, i Uns, i Langobarts, i Francs, i Ongjars, i Turcs e vie indenant. Tra chês che a vignirin di soreli jevât - la maiorance - e chês di soreli a mont, in Friûl si contin cuarantesîs invasions; cualchidune e je stade dome une scorsade o une spedizion militâr, altris a son duradis di plui e a àn implicât cualchi forme di insediament. La plui impuartante e je stade cence dubi chê romane. Tal 181 prin di Crist, Rome e decît di fondâ culì, insom dal Adriatic, une colonie cul tripli compit di organizâ il teritori venit anetût di pôc, di vuardeâ la ‘puarte di Italie’ a soreli jevât e di fâ di ponte pe espansion - economiche e culturâl, prin inmò che politiche e militâr - dai teritoris a nord est: il Noric e la Panonie, vâl a dî la Austrie e la Ongjarie dal dì di vuê. Aquilee e devente la capitâl de Decima Regio de Italie Augustee, clamade Venetia et Histria: dal Adis al Cuarnêr. Il non Friûl al nas cui Langobarts, che a intronin a Forum Iulii (la Cividât dal dì di vuê) la capitâl dal lôr prin ducât in tiere italiche e la difese de Italie langobarde cuintri la pression dai Avars e dai Slâfs. Plui indenant, cui imperadôrs francs, sassons, francons e svêfs, cheste regjon e devente invezit la puarte di Italie a servizi dal Imperi roman gjermanic. Cun Vignesie, il Friûl al torne a jessi bastide venite - ven a stâi taliane - cuintri lis potencis centrorientâls; funzion che al mantignarà ancje cul Ream di Italie, e po dopo cu la Republiche. Tai agns plui resints, cul ristabilîsi di bogns rapuarts cui paîs de Europe centrorientâl, il Friûl al à volût cjapâ sù la funzion di puint o di cerniere tra la Italie e chel mont, e vuê, cul slargjâsi de Union europeane, al smire a deventâ un dai lûcs centrâi, un dai cûrs de gnove Europe unide. Di chi, probabilmentri, al varà di passâ il Corridoio Cinque, l'as di colegament tra l'estrem Ovest european (Spagne e Portugal) e l'estrem Est (Ucraine).


text:
Muntazer al-Zaidi
Muntazer al-Zaidi (in lenghe arabe: منتظر الزيدي, Muntaẓar al-Zayidī), nassût tal 1979, è al è un gjornalist irachen, di religjon mussulmane sciite che al lavore dal 2005 pe television arabe Al-Baghdadiya TV cun sente al Cairo, daspò di jessisi laureât in Siencis de comunicazion lì de Universitât di Baghdad. Al è rivât tai onôrs de cronache par plui fats leâts ae ocupazion merecane dal Iraq.
Tabele dai contignûts
Rapiment[cambie | modifiche il codiç]
Al-Zaidi al fo secuestrât inte citât di Baghdad, intant che al ere di vore, ai 16 di novembar dal 2007. Al fo liberât daspò trê dîs, ai 19 di novembar dal 2007, uficialmentri cence paiament di riscat. [1] [2] Il capu redatôr de television Al-Baghdadiya TV, in chê volte, al à vût declarât che al ere "un fat di bandîts, pal fat che ducj i servizis di Muntazer a son cuilibrâts e obietîfs". [3] Cundiplui, il gjornalist al è stât arestât dôs voltis dai soldâts merecans.
Il trai des scarpis[cambie | modifiche il codiç]
Il fat che lu à fat cognossi al mont, dutcâs, al è il vê tirât dutis dôs lis sôs scarpis al Pressident dai Stâts Unîts di Americhe, George W. Bush, lì di une conference stampe tignude insiemit cul prin ministri irachen Nuri al-Maliki, metude dongje a Baghdad domenie ai 14 di dicembar dal 2008, pôc timp prime dal cessâ de incjarie di Bush.
Tirant lis scarpis viars di Bush, in segn di dispresit, devant des telecameris Muntazer al-Zaidi al à vosât: «Cjan, cheste a è une bussade di adiu par te de bande dai vuarfins, des veduis e di ducj chei che a son stâts copâts intal Iraq».
Significât[cambie | modifiche il codiç]
Chest motu al è inmò plui pesant, se si ten cont dal fat che imponi a di un altri di tocjâ lis suelis des scarpis, inte culture arabe e mussulmane, a è cunsiderade une des piês formis par ofindi; ancje il vê clamât Bush un "cjan" al è un fat pesandon, parvie de impuritât di chest anemâl segont la religjon mussulmane.[4] La proteste, daûr lis testemoneancis, a ere stade preparade bielzà di cetancj mês, come che il gjornalist al veve cunfidât ai siei colegus.[5]
Reazions in Italie[cambie | modifiche il codiç]
Il 18 di dicembar dal 2008, par provocazion e solidarietât, il gjornâl talian "il manifesto" lu à proclamât diretôr onorari par une dì, in ocasion de jessude di un numar speciâl di autofinanziament dal presit di 50 euros.[6]
Condane[cambie | modifiche il codiç]
Il 12 di març 2009 il tribunâl di Bagdad al à condanât Muntazer al-Zaidi a trê agn di preson par vilipendio a un cjâf di Stât forest. Dhiaa al-Saadi, capu dai avocats di al-Zaidi, al à vût declarât che «la sentence a è pesande e no è in proporzion ae prevision de leç». Il gjornalist irachen, intant dal proces, al veve dit che il fat al nas di une reazion «naturâl» di un «irachen cuâl che al sedi» devant dal «riduçâ di glace» di Bush, considerât «il plui grant responsabil» dal milion di muarts daspò de invasion dal Iraq.[7]
Liberazion[cambie | modifiche il codiç]
Intal proces di apel la pene i è stade ridusude a un an; al è stât liberât ai 15 di setembar dal 2009, dopo nûf mês di preson, par buine condote.
Notis[cambie | modifiche il codiç]
- ↑ (inglês) (Reuters) Iraqi TV journalist kidnapped, 16.11.2007
- ↑ (inglês) (Herald Tribune) Iraqi TV station says kidnapped reporter freed in Baghdad, 19.11.2007
- ↑ (inglês) (Associated Express) Iraqi TV reporter kidnapped in central Baghdad, TV station says, 17.11.2007>
- ↑ (talian) (Corriere della Sera) «La guerra in Iraq non è finita» E un giornalista gli lancia le scarpe, 15.12.2008
- ↑ (talian) (La Repubblica) Iraq: Scarpe contro Bush, giornalista ci pensava da mesi, 15.12.2008
- ↑ (talian)[1] Distrutte le scarpe "originali" lanciate contro Bush in Iraq (Corriere della Sera, 18/12/2008)
- ↑ (talian)[2] Iraq, tre anni di carcere al lanciatore di scarpe, La Stampa, 12/03/2009


text:
Ghitare
La ghitare e je è un strument musicâl a cuardis sunât cu lis ongulis te tecniche classiche o pûr cu la pupule dai dêts, o cuntun pletri. Il sun al ven de vibrazion des cuardis, tignudis in tension sore de casse armoniche che al sglonfe il sun. Lis cuardis a son tignudis dal tirecuardis, sul puintut, e il capotast, tiradis de mecaniche logade su la palete. Sul mani, la tastiere marcade cun barutis lasse scurtâ la lungjece des cuardis che vibrin fasint sunâ la note che si vûl.
La ghitare e ven dal antîc liut arap. La ghitare spagnole e à sîs cuardis, ma a son altris variazions, ad esempli in Brasîl si dopre une ghitare a siet cuardis, la ghitare baroche ancjemò doprade di cualchidun a 'ndi à dîs. Je avonde comun chê a dodis cuardis, cu la stesse incuardadure di chê a sîs ma cu lis cuardis dopleadis, in otave de seconde a la seste, cul Mi cantin dopli al unisun. • Par solit la man çampe cjalcje cu lis pupulis dai dêts lis cuardis su la tastiere dal mani, tant che la man diestre e piçe lis cuardis, fasintlis vibrâ. • I ghitariscj çampins par solit a doprin la stesse tecniche par vie che i vûl abilitât cun dutis e dôs lis mans, cualchidun mancul studiât, che al à imparât daûr istint, al zire la ghitare gambiant l'ordin des cuardis o ancje lassantlis cemût che son e duncje sunantlis al contrari.
Lis ghitaris a si puedin dividi daûr il lôr sun: Acustichis, cun casse "vueide" par doprâ il sun naturâl; Eletriche, cun cuarp plen e cence casse armoniche che scugne doprâ une amplificazion eletriche.
Lis ghitaris a si puedin dividi ancje daûr ce che si sune cun lôr, il repertori, in: ghitare classiche, ghitare acustiche e ghitare eletriche.
Tabele dai contignûts
Ghitare classiche[cambie | modifiche il codiç]
La Ghitare classiche e à trê cuardis di nylon par lis notis plui altis e trê cuardis di sede rivestide di metal par chês plui bassis. Vuê plui di spes ancje di nylon rivestît. La amplificazion si à par risonance dal cuarp vueit, la casse armoniche, tant che la taule parsore e puarte il spostament dal aiar. La ghitare classiche e je un cuardofon in len, a piç, con casse a forme di vot, cun tascj sul mani de tastiere e cjaviliere o palete a pene pleade indaûr cui pirui o clavutis par tindi lis cuardis
Lis parts a son dôs: la casse armoniche o di risonance che e cjape il sun des cuardis sglonfât de vibrazion dal plan armonic superiôr e lu slargje; il mani cu la funzion di tindi lis cuardis regolant la lôr tension e di cjatâ lis notis midiant la tastiere. Ogni liutâr al à une sô maniere di fâ lis sôs ghitaris. La sielte dal len di doprâ pe costruzion al è impuartant ma no fisse, si dopre par solit peç. La sô man, che no si viôt, e insieme il so segret a son te incjadenadure. La incjadenadure e je dut un sisteme di rinfuarç o gnervaduris che a son tacâts sot dal plan armonic che a fasin il sun de ghitare, il so timbri. La ghitare classiche si sune nome di sintâts, poiant il strument su la gjambe di çampe, tignude pene plui alte cuntun scagnut di pueste. La ingjavadure de ghitare e à di stâ tacade ae gjambe par vê la juste posizion che confuarte il sunadôr tal sunâ, tal movi lis mans e tal tignî drete la schene. • La man çampe: Il poleâr no si dopre par sunâ ma nome par tignî su l'imprest. Lis pupulis e àn di lâ su lis cuardis a martiel. Ongulis curtis a judin la juste pression su lis cuardis. • La man drete: Lis ongulis a van tignudis lungjis e tarondis chel tant par vê un biel sun, la lungjece invezit e da la rapiditât di esecuzion. Il poleâr si môf su lis trê cuardis di metal, i dêts indiç, medi e anulâr, a sunin tierce, seconde e prime cuarde, lis plui acutis.
Ghitare folk[cambie | modifiche il codiç]
La ghitare folk, clamade ancje ghitare acustiche, e à une casse plui grande di chê classiche, e un mani rinfuarçât par tignî la plui grande tension da lis cuardis di metal. Si dopre in ducj i gjenars modernis, come il folk, il blues, il rock, la fusion, e inte musiche di bal. Lis cuardis di metal a dan un sun brilant e sclet. Di cheste fate e je la Ghitare batint (o ghitare italiane). A son ancje versions cence spale par rivâ miôr a al tastiere su lis notis plui altis e versions eletrificadis.
Ghitare eletriche[cambie | modifiche il codiç]
La ghitare eletriche e à un cuarp plen cence casse armoniche e mani rinfuarçât e dopre cuardis in metal. Cence amplificazion e à un sun lizerut. Altris argagns electronics a modifichin il sun in svariadis manieris. Si sune par solit cuntun tocut di plastiche a triangul par piçâ lis cuardis clamât pletri. Ancje lis ghitaris classichis a si puedin amplificâ, cence gambiâ il lôr sun ma nome par fâlu sintî in ambients grancj.
La incuardadure[cambie | modifiche il codiç]
La incuardadure plui comun la clamin incuardadure spagnole, cul sun da lis cuardis a vueit Mi-Si-Sol-Re-La-Mi de cuarde plui alte a chê plui basse. Cheste incuardature cul interval tra lis dôs cuardis dongje di un interval di cuarte juste (gjavade tra la seconde e la tierce cuarde che a son lontanis di un interval di tierce juste), al è il plui doprât par une rason storiche e parcè che e va ben par sunâ a acuardis cun posizions de man çampe facilis di fâ. A son, mancul dopradis, incuardaduris difarentis: la sardegnule dulà che lis notis a vueit a sunin Do maiôr, e lis incuardaturis viertis. Chestis incuardaduris a son dopradis i gjenars musicai particolârs. Cualchi compositôr al scrîf di pueste soi tocs par une incuardadure particolâr.


text:
SLOVENIE. Si fasin i 25 agns de indipendence: i numars di un gnûf Stât
A son passâts vincjecinc agns dai 25 di Jugn dal 1991, zornade li che la assemblee slovene e à aprovât la leç costituzionâl pe atuazion dal At fondamentâl su la indipendence e su la sovranitât de Republiche di Slovenie e la Declarazion di indipendence. La dì dopo, in Place de Rivoluzion a Lubiane, il president Milan Kučan al à proclamât uficialmentri la indipendence slovene. A nivel internazionâl, il prin ricognossiment al è rivât de Cravuazie (che si è declarade indipendente tant che la Slovenie ai 25 di Jugn dal 1991) ai 26 di Jugn. Intai mês dopo, a son ladis daûr dal so esempli la Lituanie, la Gjeorgjie, la Letonie, la Estonie, la Ucraine e la Bielorussie. Te Europe ocidentâl, la prime a ricognossi la Slovenie e je stade la Islande. A metât Zenâr dal 1992, la Slovenie e je stade ricognossude da paîs de Comunitât europeane, tra chê la Italie che e à instaurât ai 17 di Zenâr i prins rapuarts diplomatics cul gnûf paîs vicinant. La Slovenie e je deventade dopo membri de Union europeane il prin di Mai dal 2004, intant che dal 2007 e fâs part de eurozone e dai 21 di Dicembar dal 2007 ancje de aree Schengen.
In chescj vincjecinc agns la Slovenie e à vivût periodis di cressite economiche fuarte, ma e à patît ancje jê i efiets de crisi globâl, paiant lis consecuencis de crisi finanziarie. Dopo cualchi an di recession, il Pil al è tornât a cressi e il tas di disocupazion a lâ jù. Al somee duncje che il periodi plui critic al sedi stât passât in maniere definitive, ancje se il guvier di Miro Cerar al reste prudent e pront a adotâ altris riformis struturâls par garantî la stabilitât des financis publichis.
Dut câs, de indipendence il prodot interni sporc (Pil, ndr) sloven al è cressût a nivel reâl dal 75%. Intal 2015 al à rivât al nivel record di 38.543.200.000 euros, ma in tiermins di Pil pro capite al valôr massim si è rivâts prime dal principi de crisi, intal 2008. In chest procès, la esportazion e je stade un dai fatôrs principâi de cressite economiche, e e va indenant a jessilu ore presint. I prodots plui espuartâts a son stâts i veicui, i prodots medisinâi e farmaceutics e i machinaris e aparecjaduris eletrics.
la maiorance de popolazion però e stime che lis cundizions di vite in slovenie a fossin miôr prime dal 1991, stant ai dâts di un scandai resint fat pal cuotidian Delo in ocasion dal XXV aniversari de indipendence. Dome il 15% dai intervistâts al à declarât di vivi miôr. Cundut di cheste valutazion pal plui negative, il 60% dal campion al à dit di jessi cetant braurôs de Slovenie. Tra lis personalitâts politichis che a vegnin colegadis cu la indipendence, al prin puest si cjate il prin president Milan Kučan, cun daûr Jože Pučnik, president de coalizion Demos (Oposizion democratiche de Slovenie) che e à vinçudis lis primis elezions democratichis che si son tignudis in Slovenie intal 1990 e duncje al à formât il prin guvier. Al tierç pont o cjatìn il prin president de assemblee France Bučar, intant che il leader de oposizion di cumò, Janez Janša, ministri de difese intal prin guvier sloven, al è al cuart puest. Al cuint puest, su la base des rispuestis dadis dai intervistâts, al è il prin prin ministri sloven Lojze Peterle.
De indipendence a son stâts cuatri i presidents de Republiche (Milan Kučan, Janez Drnovšek, Danilo Türk e Borut Pahor), intant che i guviers a son stâts ben dodis. Cundut di tantis crisis di guvier, lis mudis e rimpascj, lis primis elezions anticipadis a son stadis dome intal 2014. De declarazion di indipendence, a son stâts vot i prins ministris slovens, tra chei une sole femine, Alenka Bratušek (chei altris a son stâts, di là di Peterle, Janez Drnovšek, Andrej Bajuk, Anton Rop, Janez Janša, Borut Pahor e Miro Cerar). Tra i singui partîts, chel che al è restât plui dilunc e cence interuzion intes diviersis coalizions di guvier, al è stât il partît dai pensionâts DeSUS (dai 30 di Novembar dal 2000, ma al faseve part ancje dal cuart guvier in cjarie tra i 27 di Fevrâr dal 1997 e i 7 di Jugn dal 2000). ❚
Tjaša Gruden


text:
Il
consei comunâl di Trebiñu / Treviño, isule aministrative dentri de
Comunitât Autonome Basche che e fâs part de regjon Castilie e León,
al à domandât al guvier regjonâl di garantî a ducj i students di
podê studiâ la lenghe basche in orari curicolâr. A saran po i
gjenitôrs a decidi se gjoldi di cheste oportunitât o pûr no. No si
trate di nuie di straordenari, a ricuardin i aministradôrs locâi,
dal moment che te Castilie e León cheste pussibilitât e je za
garantide pal galizian inte aree dal Bierzo. Sul plan finanziari, a
zontin, no varessin di jessi masse problemis dal moment che la
Comunitât Autonome Basche dal sigûr e sarà disponibile a dâ une
man.
Font:
Diario de Soria,
06/07/15


text:
Uran
Inte mitologjie greghe, Uran (par grêc Oὐpavός "Ouranós", «stelât, firmament») al è une divinitât primordiâl, personificazion dal cîl.
Uran al è la personificazion dal Cîl tant che element fertil. Inte opare di Esiodi, Teogonie, al è fi e coniugât di Gjee (la Mari Tiere). Altris poemis e contis a fasin il fi di Etar (il Cîl superiôr), cence che, in cheste tradizion che e va daûr ae Titanomachie, al sedi pandût il non de mari.
Daûr de tradizion esiodee Uran si à unît cun Gjee e le à fecondade butant sù di cheste gotis fertilis di ploie, dant cussì vite aes primis divinitâts mostruosis: i Titan, i ciclop e i arogants ecatonchir.
Inte pôre di vignî dispodestât dai siei fîs fuarts, ju butave, man a man che a nassevin, intal Tartar, vâl a dî intes vissaris di Gjee, che, cun orôr di chel at, e à persuadût so fi Cron, l'ultin dai dodis titans gjenerâts di Uran, a rivoltâsi a sô pari cuntun falcet adamantin. Cussì Uran, cjapât di sorprese dal fi propri intant che al steve par unîsi di gnûf in amôr cun Gjee, al fo spadât. De sô nature butade intai mârs dongje di Cipri e de sbrume marine che si è formade e je nassude Afrodite, intant che lis sôs gotis di sanc che a colarin par tiere a àn fecondât une ultime volte la Tiere, dant vite aes Erinis, ai Zigants e aes Ninfis Meliis.


text:
Lunis ai 19 Avost, h 21:00
Philippe Daverio, par la decime volte, al incuintre il popul dai Colonos. Al č deventāt par cās un apontament anuāl che, cence soluzion di continuitāt, nus ą insiorāts cun moments di riflession profonde, tignude sł di une capacitāt critiche lucide cuintri dai stuarziments di un model sociāl e economic rivāt zaromai suntune strade sierade e cun intuizions fuartis, buinis di creā ipotesis di soluzions origjināls e stradis di jessude mai sintudis. A son riflessions che a coventin ancjemņ di plui cumņ chal č deventāt clār che la crisi che nus strenē no je dome di setōr, ma struturāl e di une largjece/estension mai viodudis.
Martars ai 30 _ h 21.00
Serade di testemoneancis
Martars ai 30 _ h 22.30
Azion creative di interazion cul public
Cjantis e danzis (la vilote furlane)
Joibe ai 01 _ h 21.00
Concert
Sabide ai 03 _ h 21.00
Inaugurazion Mostre
Lunis ai 05 _ h 21.00
Conference-spetacul
Joibe ai 08 _ h 21.00
Documentari di Stefano Sardo e degustazion
Domenie ai 11 _ h 21.00
Presentazion dal libri
Lunis ai 12 _ h 21.00
Tragjedie di Miklos Hubay
Dal teritori une rispueste a la crisi
Lunis ai 19 _ h 21.00
Incuintri cun Philippe Daverio
Martars ai 20 _ h 21.00
Laboratori musicāl
Joibe ai 22 _ h 21.00
Studi par un spetacul comic par furlan
Lunis ai 26 _ h 21.00
Conference par furlan
Joibe ai 29 _ h 21.00
Serade di spetacul e leteradure
Domenie ai 08 _ h 09.00
Gare artistiche
Martars ai 10 _ h 18.30
Presentazion libri e proiezion video
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
59 Namen gefunden
- Dabernig Feldkirchen in Kärnten (2)
- Dahle Feldkirchen in Kärnten (1)
- Daniel Feldkirchen in Kärnten (1)
- Dänisches Feldkirchen in Kärnten (1)
- Dauke Feldkirchen in Kärnten (1)
- Deichmann Feldkirchen in Kärnten (1)
- Della Feldkirchen in Kärnten (2)
- Derhaschnig Feldkirchen in Kärnten (1)
- Dertnig Feldkirchen in Kärnten (1)
- Dertschei Feldkirchen in Kärnten (1)
- Design Feldkirchen in Kärnten (1)
- Dettelbacher Feldkirchen in Kärnten (1)
- Detter Feldkirchen in Kärnten (1)
- Deurotherm Feldkirchen in Kärnten (1)
- Diakonie Feldkirchen in Kärnten (22)
- Dielacher Feldkirchen in Kärnten (2)
- Diemschnig Feldkirchen in Kärnten (1)
- Diener Feldkirchen in Kärnten (1)
- Dienstl Feldkirchen in Kärnten (1)
- Dietrichsteiner Feldkirchen in Kärnten (3)
- Dionisio Feldkirchen in Kärnten (1)
- Dipl Feldkirchen in Kärnten (3)
- Diskont Feldkirchen in Kärnten (1)
- Diwo Feldkirchen in Kärnten (1)
- Doberlluka Feldkirchen in Kärnten (1)
- Dobernig Feldkirchen in Kärnten (1)
- Dockner Feldkirchen in Kärnten (1)
- Doelfs Feldkirchen in Kärnten (1)
- Dohr Feldkirchen in Kärnten (1)
- Dokl Feldkirchen in Kärnten (1)
- Dolezal Feldkirchen in Kärnten (1)
- Dolischka Feldkirchen in Kärnten (3)
- Dolzer Feldkirchen in Kärnten (2)
- Domenig Feldkirchen in Kärnten (1)
- Donau Feldkirchen in Kärnten (1)
- Donesch Feldkirchen in Kärnten (1)
- Dorfer Feldkirchen in Kärnten (5)
- Dörfler Feldkirchen in Kärnten (8)
- Dorighi Feldkirchen in Kärnten (5)
- Dörrer Feldkirchen in Kärnten (1)
- Doujak Feldkirchen in Kärnten (1)
- Dreier Feldkirchen in Kärnten (1)
- Dreschl Feldkirchen in Kärnten (2)
- Drogerie Feldkirchen in Kärnten (2)
- Drolle Feldkirchen in Kärnten (9)
- Druck Feldkirchen in Kärnten (1)
- Drussnitzer Feldkirchen in Kärnten (1)
- Dueller Feldkirchen in Kärnten (2)
- Duhs Feldkirchen in Kärnten (3)
- Dulle Feldkirchen in Kärnten (7)
- Duller Feldkirchen in Kärnten (6)
- Durgun Feldkirchen in Kärnten (1)
- Dusch Feldkirchen in Kärnten (1)
- Duschlbaur Feldkirchen in Kärnten (1)
- DuschlbaurLebensmittel Feldkirchen in Kärnten (1)
- Duschnig Feldkirchen in Kärnten (1)
- Duss Feldkirchen in Kärnten (1)
- DVI Feldkirchen in Kärnten (2)
- Dvorak Feldkirchen in Kärnten (1)


text:
Cammino celeste, il Troi di Aquilee
Chest an al è "l'anno nazionale dei cammini": se us plâs cjaminâ e o volês fâ une esperience che us puarti a cognossi il teritori, ma ancje la storie dal Friûl, lait a dâ un cuc al sît www.camminoaquileiese.it/ita, il Cammino Celeste o come che mi plâs a mi "il Troi di Aquilee".
Camino di Santiago o Via Francigena a son dal sigûr plui famôs, ma ancje cence lâ masse distant si pues vivi esperiencis profondis.
Tal 2014 mi soi cjapât cualchi zornade e o soi partît di Barbane par rivâ fin a Madone di Mont, tocjant mâr, plane, culine e mont: insome, in 4 dîs o ai viodût un biel toc di Friûl.
Se us incuriosìs, us segnali ancje l'Album fotografic su la pagjine facebook di Glesie Furlane: fracait chi.


text:
IL PERSONAÇ STORIC. Francesc Creme dai Bulgars
Francesc Creme dai Bulgars (nassût a Cividât sul finî dal secul XV, muart a Cividât ai 14 di Lui dal 1525), si fasè cognossi tant ben pe sô erudizion, culture e sensibilitât in ogni sience e art, che l’Imperadôr Massimilian I lu volè clamâ tant che precetôr dal zovin Carli di Asburc, il futûr e potentissim Carli V. Inte grande cort imperiâl Francesc al podè dividi il so compit, jenfri il 1512 e il 1520, insiemi cun Adriaan Florenszoon, miôr cognossût plui tart cul non di Pape Adrian VI. Mestri di un imperadôr e amì personâl di un pape, al preferirà ritirâsi inte sô Cividât par dedicâsi ae filosofie. Lis sôs oparis, che a àn di jessi stadis une vore preseadis tal so timp, a son sparidis dai manuscrits des bibliotechis, e nol esist cuasi nuie di editât a so non. ❚
✒ Agnul Floramo


text:
RICETE. Menjar blanc - Dolç catalan
Al è une sorte di budin di mandule tipic de Catalogne, soredut meridionâl.
Ingredients:
400 grams di mandule spelade
1,5 litris di aghe
1 litri di “lat di mandule”
200 grams zucar
1 bachete di canele
piel di 1 limon
60 grams di amit di blave (maizena)
Masanâ lis mandulis ta la aghe e lassâ polsâ almancul 2 oris.
Passâ il licuit par une tele fine in maniere di vê lat di mandule.
Cjapâ 1 litri di lat di mandule: gjavâ un cop par disfâ l’amit di blave intune scudiele e meti a boli il rest cu la piel di limon e la bachete di canele, cuant che al jeve il bol studâ e lassâ in infusion par cualchi minût. Po gjavâ la piel di limon e la bachete di canele, zontâ la scudiele di lat di mandule dulà che si veve disfat l’amit e tornâ a meti sul fûc remenant fin che nol jeve il bol e al tache a infissîsi.
Ancjemò cjalt meti in terinutis o scudielis individuâls e cuvierzi cun pelicule a contat, in maniere che nol fasi la piel, lassâ disfredâ e meti in frigo.
Servî cuant che al è frêt, se si vûl cuntune spolvarade di canele.
✒ Sandri Carrozzo